РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/561-15

22. децембар 2015. године

Б е о г р а д

ЗАПИСНИК

22. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 22. ДЕЦЕМБРА 2015. ГОДИНЕ

Седница је почела у 9,24 часова.

Седници је председавао др Бранислав Блажић, председник Одбора.

Седници присуствовали су чланови Одбора: Јездимир Вучетић, Соња Влаховић, Гордана Зорић, Гордана Топић и Момо Чолаковић, као и заменици одсутних чланова Одбора: Владо Бабић (заменик Адриане Анастасов), Душан Јановић (заменик Виолете Лутовац) и Гордана Чомић (заменик Дејана Николића).

Седници нису присуствовали чланови Одбора: Владимир Петковић, Адриана Анастасов, Бобан Бирмачевић, Ивана Стојиљковић, Виолета Лутовац, Ивана Динић, Дејан Николић, Ђорђе Косанић, Иван Карић, Нада Лазић и Шаип Камбери.

Седници су присуствовали представници Министарства пољопривреде и заштите животне средине: помоћник министра Слободан Ердељан, Веснa Митровић, начелник Одељења за заштиту природних ресурса, Милa Вићентијевић, руководилац Групе за заштиту и мониторинг земљишта, санацију и ремедијацију животне средине од последица ерозије и бујица и Славица Стојановић, виши саветник у Сектору за заштиту животне средине.

Председник Одбора објаснио је да се седница Одбора одржава раније него што је сазвана (о чему су чланови Одбора благовремено обавештени) зато што је потребно да Одбор, у складу са чланом 155. Пословника, размотри Предлог закона пре разматрања на седници Народне скупштине, пошто је динамика рада на седници Народне скуштине таква да је на ред дошла расправа о Предлогу закона о заштити земљишта раније него што је очекивано.

На предлог председника Одбора, једногласно, усвојен је следећи:

Д н е в н и р е д :

1. Разматрање Предлога закона о заштити земљишта, који је поднела Влада, у начелу;

2. Разно.

Пре преласка на разматрање утврђеног дневног реда, усвојен je, без примедаба, записник 21. седнице Одбора, одржане 24. новембра 2015. године.

Прва тачка дневног реда - **Разматрање Предлога закона о заштити земљишта, који је поднела Влада, у начелу**

Уводне напомене изнео је помоћник министра Слободан Ердељан.

У дискусији поводом ове тачке дневног реда учествовали су: Гордана Чомић, Веснa Митровић и Славица Стојановић.

Указано је на то да, иако је у образложењу предлога закона наведено да за спорвођење овог закона нису потребна средства у буџету Републике Србије, то није тачно, јер су за примену овог закона потребна средства, иначе се неће примењивати. У складу са тим, споменути су чл. 5, 15. и 40. Предлога закона о заштити земљишта, а скренута је пажња и на то да тренутно ни у наредној години не постоји никакав фонд, у ком би била обезбеђена средства. Истакнуто је да ће то представљати проблем када будемо отворили Поглавље 27 у преговорима. Постављено је и питање капацитета инспекцијских служби, на више нивоа власти, које треба да заједно обављају инспекцијски надзор. Указано је на то да није прихваћен амандман, који је на Предлог закона о буџету Републике Србије за 2016. годину, поднела народни посланик Нада Лазић и којим је предвиђено да се обезбеди 10 милиона динара за израду карти ерозије, као ни амандман поднет на Предлог закона о шумама, па је потребно на време обавестити Министарство финансија да је за спровођење овог закона потребно обезбедити средства.

Одбор је информисан о томе да је прошле године обезбеђено 35 милиона динара за пројекте у вези са земљиштем (седам пројеката), као да је исто толико средстава предвиђено и за 2016. годину за исту намену, па се из тих средстава може, између осталог, финансирати и израда карте ерозије. Скренута је пажња и на то да свака локална самоуправа има свој Зелени фонд, из кога се могу одвојити средства за ову намену. Када се ради о информационом систему квалитета земљишта, објашњено је да је то саставни део јединственог Информационог система заштите животне средине, који већ води Агенција за заштиту животне средине, а да је овим предлогом закона успостављен и правни основ за то да државни органи, односно организације, органи аутономне покрајине, јединице локалне самоуправе и загађивачи који располажу подацима о стању и квалитету земљишта, те податке благовремено и без накнаде достављају Министарству и Агенцији. Истакнуто је да инспекцијски надзор над применом одредаба овог закона и прописа донетих на основу овог закона врши Министарство преко инспектора, у оквиру делокруга утврђеног овим законом, а да се Аутономној покрајини поверава вршење инспекцијског надзора над применом одредаба овог закона на територији аутономне покрајине, а Министарству одбране инспекцијски надзор над земљиштем које користи Министарство одбране и Војска Србије. Овим законом се дају већа овлашћења инспекторима, али и већа одговорност. Одбор је информисан о томе да ће у 2017. години бити донет Закон о одговорности за штету у животној средини, на основу Директиве о одговорности за штету у животној средини, а овим предлогом закона транспонован је један део Директиве, успостављањем система и прописивањем обавеза. Истакнуто је и решење предвиђено у овом предлогу закона, у члану 25, на основу кога, у случају да је одговорно лице непознато, недоступно или не поступи по налогу инспектора, пројекат спроводи јединица локалне самоуправе и/или аутономна покрајина, односно Република. Лице за које се утврди да је одговорно за реализацију пројекта ремедијације и пројекта рекултивације дужно је да средства у висини трошкова утрошених за реализацију ових мера уплати на рачун буџета јединице локалне самоуправе, аутономне покрајине или Републике.

На предлог председника Одбора, Одбор је једногласно одлучио да предложи Народној скупштини да прихвати у начелу Предлог закона о заштити земљишта, који је поднела Влада.

За известиоца Одбора на седници Народне скупштине одређен је др Бранислав Блажић, председник Одбора.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 9,54 часова.

СЕКРЕТАР ПРЕДСЕДНИК

Милица Башић др Бранислав Блажић